Tidligt torsdag morgen lykkedes det folk fra HF Aero i Randers at få flyet bragt tilbage i sit rette element og op på kajen i Kongsdal. Her blev det gennemfotograferet til brug for den rapport, Havarikommissionen senere skal udforme. Ifølge de lokale sejlere på kajen blev flyet meget hurtigt læsset på en lastbil og kørt til flyvepladsen i Randers, hvor det låses inde. Ulykken skete mandag eftermiddag i fint vejr. Piloten, Preben Byrialsen, foretog et sving ind over den lille lystbådehavn i Kongsdal, men mistede kontrollen, da flyet drejede tilbage over fjorden. Preben Byrialsen mener selv, at flyet pludselig mistede højde, fordi der kom is i karburatoren. -  Nu skal vi have gennemgået flyet for spor, ligesom vi kigger på den video af styrtet, der har været offentliggjort. Den er dog svær, fordi afstand og vinkler kan snyde noget på sådan en video, fortæller havariinspektør, Lars N. Christoffersen, fra Havarikommissionen.

Referat:
Det lille Cessna-fly, der i mandags forulykkede i Mariager Fjord ved Kongsdal Havn, er nu hævet.